Γέφυρα του Μιγιό

Η γέφυρα του Μιγιό (γαλλικά: Viaduc de Millau) είναι καλωδιωτή γέφυρα η οποία εκτείνεται πάνω από την κοιλάδα του ποταμού Ταρν, κοντά στο Μιγιό στη νότια Γαλλία. Τα έντονα προβλήμα κίνησης, ιδίως το καλοκαίρι, στον οδικό άξονα που συνέδεε τη Γαλλία με την Ισπανία στην κοιλάδα του Μιγιό δημιούργησαν την ανάγκη για την κατασκευή μιας γέφυρας. Το σχέδιο που κέρδισε τον διαγωνισμό ήταν αυτό του Γάλλου μηχανικού Μισέλ Βιρτοζέ και του Βρετανού αρχιτέκτονα Νόρμαν Φόστερ. Η κατασκευή της άρχισε στις 14 Δεκεμβρίου 2001 και ολοκληρώθηκε επίσημα στις 14 Δεκεμβρίου του 2004 ενώ δόθηκε στην κυκλοφορία δύο μέρες μετά. Η κατασκευή της γέφυρας στοίχισε περίπου 400 εκατομμύρια ευρώ.

Είναι η ψηλότερη γέφυρα, με την κορυφή ενός από τους πυλώνες της να βρίσκεται 343 μέτρα πάνω από τη βάση της κατασκευής. Έχει το 12ο υψηλότερο κατάστρωμα γέφυρας στο κόσμο, έως 270 μέτρα πάνω από την επιφάνεια του εδάφους. Το συνολικό μήκος της είναι 2.460 μέτρα και αποτελείται από έξι ανοίγματα μήκους 342 μ. και 2 ανοίγματα μήκους 204 μ. στα δύο άκρα της γέφυρας. Η γέφυρα του Μιγιό είναι τμήμα του αυτοκινητιστικού άξονα Α75-Α71, που συνδέει το Παρίσι με το Μονπελιέ. Η γέφυρα χαρακτηρίζεται συχνά ως ένα από τα μεγαλύτερα κατορθώματα της μηχανικής όλων των εποχών. Το 2006 η γέφυρα έλαβε το Βραβείο Εξέχουσας Δομής 2006 της Διεθνούς Ένωσης Γεφυροποιίας.

Παραπομπές

Εξωτερικοί σύνδεσμοι 

 Επίσημη ιστοσελίδα της γέφυρας

Καλωδιωτές γέφυρες
Γέφυρες στη Γαλλία